Sidste stik

Sidste stik (originaltitel: The Sting) er en Oscar-belønnet amerikansk film fra 1973 med Paul Newman og Robert Redford i rollerne som to svindlere i 1930'ernes Chicago, der snyder en gangster, spillet af Robert Shaw.

Filmens manuskript var inspireret af to virkelige svindlere, brødrene Fred og Charley Gondorff, hvis liv og svindelnumre var beskrevet i David Maurers bog The Big Con: The Story of the Confidence Man fra 1940.

Filmens musik var arrangeret af Marvin Hamlisch, der tog sit udgangspunkt i Scott Joplins ragtime-kompositioner. Særlig filmens signatur-melodi The Entertainer, blev et stort hit og medførte en betydelig kommerciel interesse for filmens soundtrack og en fornyet interesse for ragtime og Scott Joplins øvrige kompositioner og udgivelser.

Handling 

Filmen er opdelt i syv sektioner, hver med sin lille overskrift og musikalske signatur. 

Småsvindleren Johnny Hooker (Redford) svindler sammen med to andre gangsteren Doyle Lonnegan (Robert Shaw). Svindlen lykkes, men tingene går galt, og Lonnegan dræber Hookers ven og kollega Luther Coleman. Samtidig får Hooker den korrupte politimand William Snyder (Charles Durning) på nakken, idet Snyder kræver en del af udbyttet. Inden Luther Coleman blev dræbt, havde han anbefalet Hooker at tage til Chicago for at komme i lære hos storsvindleren Henry Gondorff (Paul Newman). Hooker tager herefter til Chicago, hvor han kommer i kontakt med Gondorff, som han dog ikke fortæller, at politimanden Snyder er efter ham. 

Gondorff er i starten ikke meget for at tage sig af Hooker, men de to sætter sig alligevel for at sætte et svindelnummer op, kendt som "The Wire". Svindelnummeret kræver deltagelse af en langt række statister, der skal medvirke til at give svindelnummeret troværdighed. Imens bliver politimanden Snyder kontaktet af FBI agenten Polk, der oplyser, at han er efter Gondorff, og Snyder og FBI arbejder nu sammen mod de to svindelere.

Gondorff og Hooker lokker på snedig vis Lonnegan til at spille på en hest i et væddeløb, hvor gevinsten skulle være "sikker". Lonnegan forklarer, at han har spillet på hesten Lucky Dan som vinder, men får at vide, at han har spillet forkert, da han skulle have spillet på hesten som "placeret", da hesten bliver nr. to i løbet. Gondorff prøver desperat at få sine penge tilbage, men det er for sent. Midt i panikken bryder Snyder og Polk fra FBI ind i lokalet. Det afsløres, at Hooker har snydt Gondorff, hvorefter Gondorff skyder Hooker. FBI-agenten Polk skyder herefter Gondorff, og den korrupte politmand Snyder sørger for, at Lonnegan eskorteres ud af lokalet for at undgå flere problemer. Efter at Snyder og Lonnegan har forladt lokalet, rejser Hooker og Gondorff sig op, og lokalet ryddes for inventar, svindlere og statister.

Medvirkende 
Paul Newman – Henry Gondorff
Robert Redford – Johnny Hooker
Robert Shaw – Doyle Lonnegan
Charles Durning – Lt. William Snyder
Ray Walston – J.J. Singleton
Eileen Brennan – Billie
Harold Gould – Kid Twist
John Heffernan – Eddie Niles
Dana Elcar – FBI-agent Polk
Jack Kehoe – Joe Erie
Dimitra Arliss – Loretta

Priser og nomineringer 
Sidste stik modtog et stort antal priser og nomineringer. Ved den 46. Oscar-uddeling var filmen nomineret til 10 Oscars, hvoraf den vandt følgende syv: 

Oscar for bedste film
Oscar for bedste instruktør – George Roy Hill
Oscar for bedste originale manuskript – David S. Ward
Oscar for bedste klipning – William Reynolds
Oscar for bedste kostumer – Edith Head
Oscar for bedste musik – Marvin Hamlisch
Oscar for bedste scenografi

Robert Redford blev nomineret til en Oscar for bedste mandlige hovedrolle, men prisen gik i stedet til Jack Lemmon for sin hovedrolle i Save the Tiger.

Eksterne links 
 

Amerikanske film fra 1973
Oscar for bedste film
Dramafilm fra USA
Gambling